Vonbrigðalið bítast um dýrmæt stig í kvöld Freddie Ljungberg , bráðabirgðastjóri Arsenal , ræðir við framherjann Alexandre Lacazette . AFP Sextándu umferð ensku úrvalsdeildarinnar í knattspyrnu lýkur í kvöld með Lundúnaslag þegar West Ham tekur á móti Arsenal klukkan 20 . Bæði liðin hafa valdið vonbrigðum í vetur og eru í neðri hluta deildarinnar . Arsenal er dottið niður í 11. sætið með 19 stig en liðið hefur aðeins unnið fjóra leiki af fimmtán til þessa . Arsenal hefur ekki náð að vinna leik í öllum keppnum frá 24. október , gert fimm jafntefli og tapað fjórum leikjum á þessum tíma . Unai Emery var sagt upp störfum sem knattspyrnustjóra á dögunum og Freddie Ljungberg hefur stýrt því í tveimur leikjum , 2 : 2 jafntefli í Norwich og 1 : 2 ósigri gegn Brighton á heimavelli . West Ham hefur líka gengið illa að undanförnu og aðeins unnið einn af síðustu sjö leikjum . Það var óvæntur útisigur gegn Chelsea , 1 : 0 , en West Ham hefur á þessum slæma kafla sigið niður í 16. sæti deildarinnar með 16 stig . Sigur myndi fleyta Arsenal upp í níunda sætið en West Ham færi alla vega upp í þrettánda sæti með því að hirða þrjú stig í kvöld .